सेमिफाइनल समीकरण पूरा
प्रधानमन्त्री कप महिला क्रिकेट प्रतियोगितामा शुक्रबार पूर्वाञ्चलले मध्यपश्चिमाञ्चललाई ९८ रनको फराकिलो अन्तरले पराजित गर्दै सेमिफाइनलमा स्थान बनाएको छ । धनगढीमा जारी प्रतियोगितामा नेपाली टोलीकी कप्तानसमेत रहेकी पूर्वाञ्चलकी कप्तान रुविना क्षेत्रीको उत्कृष्ट प्रदर्शनसँगै पूर्वाञ्चल समूह ‘बी’ को उपविजेता बन्दै सेमिफाइनल पुगेको हो । 
धनगढी — प्रधानमन्त्री कप महिला क्रिकेट प्रतियोगितामा शुक्रबार पूर्वाञ्चलले मध्यपश्चिमाञ्चललाई ९८ रनको फराकिलो अन्तरले पराजित गर्दै सेमिफाइनलमा स्थान बनाएको छ । धनगढीमा जारी प्रतियोगितामा नेपाली टोलीकी कप्तानसमेत रहेकी पूर्वाञ्चलकी कप्तान रुविना क्षेत्रीको उत्कृष्ट प्रदर्शनसँगै पूर्वाञ्चल समूह ‘बी’ को उपविजेता बन्दै सेमिफाइनल पुगेको हो । टस जितेर ब्याटिङ राजेको पूर्वाञ्चलले पूरै २० ओभर खेल्दै ५ विकेटको क्षतिमा १ सय ३४ रन बनाएको थियो । पूर्वाञ्चलका लागि काजोल श्रेष्ठले ४२, कप्तान रुविना क्षेत्रीले ४१ र रोमा थापाले २५ रनको योगदान दिए । तेस्रो विकेटका लागि रुविना र काजोलले ६८ रनको साझेदारी गरे । मध्यपश्चिमाञ्चलकी अनुपमा गिरी, नेरी थापा, साया बस्नेतले समान १/१ विकेट लिए ।जवाफमा मध्यपश्चिमाञ्चलले १९ ओभरमा सबै विकेट गुमाउँदै ३६ रनमात्र जोड्न सक्यो । मध्यपश्चिमाञ्चलका कुनै पनि खेलाडीले दोहोरो अंक छुन नसक्दा टोलीले १२ रन अतिरिक्त पाएको थियो । ४ खेलाडीले खातासमेत खोल्न सकेनन् । मध्यपश्चिमाञ्चललाई सस्तैमा समेट्ने क्रममा प्लेयर अफ द म्याच रुविना, अनुपमा चौधरी र संगम तामाङले समान २/२ विकेट लिए ।शुक्रबारै दोस्रो खेलमा मध्यमाञ्चलले सुदूरपश्चिममाथि १२ रनको जित निकाल्दै समूह ‘ए’ को विजेताका रूपमा अन्तिम चारमा स्थान पक्का गर्‍यो । टस जितेर ब्याटिङमा उत्रेको मध्यमाञ्चलले निर्धारित २० ओभरमा ७ विकेट गुमाउँदै १ सय ५ रन बनायो । मध्यमाञ्चलका लागि सीता श्रेष्ठले २३, अस्मिता खरेलले २२ तथा रोशनी बोहरा र कप्तान आरती बिडारीले १४/१४ रनको योगदान गरे । सुदूरपश्चिमकी कविता जोशीले ४ तथा कविता कुँवर र लक्ष्मी साउदले समान १/१ विकेट लिए । १ सय ६ रनको मध्यम लक्ष्यसहित मैदान उत्रिएको घरेलु टोली सुदूरपश्चिमले उत्कृष्ट सुरुवातका बावजुद हार बेहोर्‍यो । सुदूरपश्चिमले २० ओभर खेल्दै ३ विकेट क्षतिमा ९३ रन मात्र बनाउन सक्यो । सुदूरपश्चिमका सुरुवाती जोडी कविता कुँवर र कप्तान मञ्जु बोगटीले ३६ रनको साझेदारी गरेका थिए । बलिङमा उत्कृष्ट प्रदर्शन गरेकी कविताले तेस्रो नम्बरमा ब्याटिङ गर्दै नटआउट ३९ रन बनाए पनि आफ्नो टिमलाई जित दिलाउन सकिनन् । हारका बावजुद सुदूरपश्चिम समूह ‘ए’ को उपविजेता बन्दै अन्तिम चारमा पुग्यो । विजयी टोली मध्यमाञ्चलकी सीता श्रेष्ठ नेपाल वेस्टर्न एकेडेमी प्लेयर अफ द म्याच भइन् । शनिबार हुने सेमिफाइनलमा मध्यमाञ्चलले पूर्वाञ्चल तथा सुदूरपश्चिमले समूह ‘बी’ को विजेता एपीएफसँग फाइनल प्रवेशका लागि खेल्नेछन् ।